CELEX: 62010CN0555
Language: lt
Date: 2010-11-26 00:00:00
Title: Byla C-555/10: 2010 m. lapkričio 26 d. pareikštas ieškinys byloje Europos Komisija prieš Austrijos Respubliką

29.1.2011   
            
            
               LT
            
            
               Europos Sąjungos oficialusis leidinys
            
            
               C 30/27
            
         2010 m. lapkričio 26 d. pareikštas ieškinys byloje Europos Komisija prieš Austrijos Respubliką
   
   (Byla C-555/10)
   ()
   2011/C 30/45
   Proceso kalba: vokiečių
   
      Šalys
   
   
      Ieškovė: Europos Komisija, atstovaujama G. Braun ir H. Støvlbæk
   
      Atsakovė: Austrijos Respublika
   
      Ieškovės reikalavimai
   
   
               —
            
            
               Pripažinti, kad įgyvendindama pirmą geležinkelio sektoriaus teisės aktų rinkinį Austrijos Respublika neįvykdė įsipareigojimų pagal iš dalies pakeistos Direktyvos 91/440/EEB 6 straipsnio 3 dalį ir II priedą, taip pat Direktyvos 2001/14/EB 4 straipsnio 2 dalį ir 14 straipsnio 2 dalį.
            
         
               —
            
            
               Priteisti iš Austrijos Respublikos bylinėjimosi išlaidas.
            
         
      Ieškinio pagrindai ir pagrindiniai argumentai
   
   Komisija mano, kad direktyvoje numatytas geležinkelių infrastruktūrą eksploatuojančios įmonės nepriklausomumo reikalavimas Austrijos nacionalinėje teisėje įgyvendintas neteisingai.
   Tiesa, Austrijoje nustatyta tvarka, pagal kurią vienam holdingui priklauso pagrindines geležinkelių infrastruktūros eksploatavimo funkcijas vykdantį įmonė ir įmonė, teikianti geležinkelių paslaugas, iš esmės yra teisėta. Tačiau reikėtų faktiškai užtikrinti, kad šios dvi įmonės būtų ekonomiškai nepriklausomos.
   Visų pirma holdingas negali bent kiek kontroliuoti dukterinės įmonės, vykdančios pagrindines geležinkelių infrastruktūros eksploatavimo funkcijas. Austrijoje tai neužtikrinta. Jokia nepriklausoma institucija nekontroliuoja infrastruktūrą eksploatuojančios įmonės nepriklausomumo, o konkurentai faktiškai neturi jokios galimybės pateikti skundą, kai tam tikrai įmonei suteikiamas pranašumas vertinant.
   Taip pat teisės aktuose arba sutartyse nėra pakankamai reglamentuoti holdingo ir jo dukterinės įmonės, vykdančios pagrindines geležinkelių infrastruktūros eksploatavimo funkcijas, santykiai.
   Komisijos nuomone, daugybė asmeninių ryšių tarp holdingo ir dukterinės įmonės, kaip antai tų pačių pareigų ėjimas abiejų įmonių valdybose, taip pat verčia abejoti dėl ekonominio nepriklausomumo. Anot jos, vienos įmonės vadovaujantį personalą reikia keleriems metams nušalinti nuo vadovavimo kitoje įmonėje. Be to, būtina, kad pagrindines geležinkelių infrastruktūros eksploatavimo funkcijas vykdančios įmonės vadovų skyrimą kontroliuotų nepriklausoma institucija.
   Komisijos nuomone, siekiant užtikrinti reikalaujamą pagrindines geležinkelio infrastruktūros eksploatavimo funkcijas vykdančios įmonės nepriklausomumą taip pat būtina fiziškai ir personalo atžvilgiu atskirti atitinkamas informacines sistemas.